次韻和答周伯壽送行
作者：趙蕃
朝代：宋

paragraphs: 秋月日以明，秋風日以清。
秋今且云暮，而我遄東征。
雖云別寓邦，且復遵故程。
久結山水念，况關朋友情。
惟昔未識初，聞風已先傾。
一見辱與交，再焉許同盟。
吾徒務切磋，俗士資飛鳴。
我事太鹵莽，君爲久專精。
我行政依劉，君言將入衡。
要期一見重，可使萬戶輕。
春風一轉首，南山各歸耕。
君亦竟閉戶，坐閲水火爭。
臨分枉題贈，至味如太羹。
此意可虛辱，不然詎爲榮。
去去復去去，行行重行行。